AbeZimbabwe labeBotswana Bananza Ilanga Eliqakathekileyo Emazweni Womabili
Ilanga likamhlaka 1 Ntulikazi kulapho owayengumsekeli kamongameli weZimbabwe, uDr Joshua Nkomo watshona khona, kukanti owayengumongameli wakuqala weleBotswana uSir Seretse Khama azalwa ngalo.
GABORONE — AbeZimbabwe labeBotswana baza nanza ilanga eliqakathekileyo emazweni womabili likamhlaka 1 Ntulikazi lapho owayengumsekeli kamongameli eZimbabwe, uDokotela Joshua Nkomo watshona khona, kukanti kulilanga njalo lapho owayengumongameli wakuqala weleBotswana uSir Seretse Khama azalwa ngalo. Abanye abeZimbabwe bathi ilizwe labo kumele lilandele eleBotswana libeke umhlaka 1 Ntulikazi njenge khefu. EleZimbabwe lizabe linanza ukukhothama kowayesaziwa ngokuba ngubaba welizwe bembiza 'Father Zimbabwe' uDokotela Joshua Mqabuko Nkomo ohlonitshwa kakhulu ngokulwela uzibuse kanye lokuletha ukuthula esizweni seMandebeleni ngesikhathi engena kuhulumende womanyano lomongameli Robert Mugabe ngo 1987. Lokhu kwalandelwa yikulwisana komdeni ngemva kokuthatha uzibuse ngo1980. UNkomo watshona mhlaka 1 Ntulikazi 1999. Ngokunjalo iBotswana izabe ihlonipha umongameli wayo wakuqala yena owazalwa mhlaka 1 Ntulikazi 1921, watshona ngomnyaka ka1980. Uhulumende weBotswana wabona kufanele ukuthi ahloniphe uKhama ngokubeka ilanga lika 1 Ntulikazi njengekhefu lapho okukhunjulwa impilo yakhe khona. IZimbabwe kayikanikezi okufanayo ngoNkomo, noma nje kusiba lemicimbi enanza lelilanga. OweZimbabwe umnunzana Adrian Sibanda uthi amazwe womabili alobudlelwano ngakho kuzaba yisikhathi esihle sokukhumbula laba bobabili, njalo ikakhulu ukuthi iBotswana yake yagcina uNkomo ngesikhathi ebaleka ukungahlaliseki okwabakhona esabelweni leMandebeleni kulandela uzibuse… " Umnunzana Ndumiso Mhlanga yena uthi iZimbabwe layo kayilandele umzekeliso weBotswana ifake ilanga likamhlaka 1 Ntulikazi njenge khefu ukuze kutshengise njalo kuhlonitshwe imsebenzi yakhe… Ngesikhathi abeZimbabwe kweleBotswana beyabe behlabe ikhefu ngoLwesihlanu, abanye abenhlanganiso yeMandebeleni eye Sibanye Cultural Society bazahlanganela ukuzithokozisa eGaborone. Isikhulumi salenhlanganiso, uFortune Moyo uthi bakubone kuqakathekile ukuthatha isikhathi ngalelikhefu bahlanganele njengabantu besintwini… thi kulabanye asebelesikhathi eside abafika eBotswana abesiNdebeleni ngakho kuqakathekile ukuthi bahlangane. Ilanga leli livulelwe wonke umuntu wesintwini esikolo seBoabob eGaborone njalo kukhangelwe ukuthi inengi lithole okungabanceda ikakhulu kwezamabhizimusi, kanye lokuqhelisa ubudlelwano phakathi kwabantu beMandebeleni eBotswana. Inhlanganiso yeSibanye ibunjwe lonyaka njalo kukhangelelwe ukuthi kube lomncimbi omkhulu umnyaka ungakapheli. UMoyo uthi inhlanginiso yabo ayihlangene lezombusazwe.